ማኅበራዊ ሚዲያን ለበጎ ተግባር ያዋሉ ዕውቅና ተሰጣቸው፡፡
ባሕር ዳር፡ መስከረም 11/2013ዓ.ም (አብመድ) ማኅበራዊ ሚዲያን ለበጎ ተግባር ያዋሉ ትናንት በባሕር ዳር ዕውቅና ተሰጥቷቸዋል፡፡ ማይፕላስ ኢቭንትና ማስታወቂያ ከባሕር ዳር ከተማ አስተዳደር ጋር በመተባበር ያዘጋጀው የአዲስ ዓመት ዕውቅናና መነቃቃት መርሀ ግብር ማኅበራዊ ሚዲያን ከጥላቻ አርቀው ማኅበረሰቡን በልዩ ልዩ ተግባር፣ ዕውቀትና ክህሎት ለመገንባት እንዲሁም የአካባቢያቸውን ገጽታ ለመገንባት የተጠቀሙ ሰዎችን ዕውቅና ሰጥቷል፡፡በመርሀ ግብሩ የተገኙት የባሕር ዳር ከተማ አስተዳደር ምክትል ከንቲባ አማረ ዓለሙ ‘‘ይህ ዓይነቱ የሽልማትና ዕውቅና መርሀ ግብር በጎ የሠሩትና በጎ አስተሳሰብ የዘሩት ባስተሳሰባቸው ልክ እንዲያጭዱ ማበረታታት ነው’’ ብለዋል፡፡ ተግባሩ ከከተማዋ አልፎ ለሀገርም ዕውቅና ከተሰጠባቸው ዘርፎች መካከል በማኅበራዊ ሚዲያ በጎ አስተዋጽዖ በማበርከት ተሸላሚ የሆነችው ሐናማርያም ካሴ በፌስቡክ ገጽ ‘የባሕር ዳር ትዝታዎች’ የሚል ገጽ ከፍታ ባሕር ዳር ከተማን እያስተዋወቀችና በገፅታ ግንባታ የበኩሏን ሚና እየተወጣች ትገኛለች፡፡‘‘ብዙ ጊዜ ማኅበራዊ ሚዲያ ላይ የራስን ማንነት በማይገልጽ ሁኔታ የሌሎችን ጉዳይ ተቀብለን እናሸራሽራለን፡፡ ወደ ራሳችን በመመልከት የራስን ማንነት ለማወቅ ጥረት ማድረግ ይገባል፡፡ ሠርቶ በማሳየት ማኅበራዊ ሚዲያ ላይ በጎ ባልሆኑ ተግባራት ላይ የሚሳተፉትን ወደ መልካም ተግባር ማምጣት እንደሚቻል ማሳዬት ይገባል’’ ብላለች፡፡የዕውቅና መርሀ ግብሩ ማኅበራዊ ሚዲያን ለበጎ ተግባር መጠቀም እንደሚቻል በማሳየት ተፅዕኖ እንደሚፈጥርም ሐናማርያም ጠቁማለች፡፡ዘጋቢ፦ ኪሩቤል ተሾመ